เงินบาทเปิดตลาด 32.35/36
ธนาคารกรุงศรีอยุธยา รายงาน เงินบาทเปิดตลาดเช้านี้ 32.35/36 อ่อนค่าก่อนดีดกลับมาเล็กน้อย
9 เม.ย. 2553

ธนาคารกรุงศรีอยุธยา รายงาน เงินบาทเปิดตลาดเช้านี้ 32.35/36 อ่อนค่าก่อนดีดกลับมาเล็กน้อย
นักเงินบริหารเงินธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 32.35/36 บาท/ดอลลาร์ อ่อนค่าจากปิดตลาดวานนี้ที่ระดับ 32.25/27 บาท/ดอลลาร์ ก่อนจะดีดตัวแข็งค่ามาเล็กน้อยที่ 32.29/31 บาท/ดอลลาร์ เมื่อเวลา 08.50 น.ตามสกุลเงินในภูมิภาคที่ปรับตัวแข็งค่าไปก่อนหน้านี้แล้ว
"(เงินบาท)กลับมาปรับตัวแข็งค่าตามภูมิภาค แนวโน้มน่าจะปรับตัวแข็งค่าต่อเนื่อง" นักบริหารเงิน กล่าว
ปัจจัยที่มีผลต่อค่าเงินบาทมาจากกระแสไหลเข้าของเงินทุนต่างประเทศ หลังธนาคารโลกปรับคาดการณ์อัตราการเจริญเติบโตของภูมิภาคเพิ่มขึ้นมากกว่าเดิม แม้ดัชนีหุ้นจะปรับลดลงเนื่องจากต่างชาติขายออก แต่เงินยังไม่ได้ไหลออกไป อาจเป็นการขายทำกำไรเพื่อเตรียมกลับเข้ามาลงทุนใหม่ 
ส่วนปัจจัยต่างประเทศเป็นเรื่องของธนาคารกลางหลายประเทศประกาศคงอัตราดอกเบี้ยนโยบาย ขณะที่ปัญหาหนี้เสียของกรีซเริ่มส่งผลเป็นรูปธรรม เช่น การปฏิเสธในการร่วมทำธุรกรรม ซึ่งคงเปแนปัญหาที่ยังไม่จบลงง่ายๆ
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 93.54/56 เยน/ดอลลาร์ ปรับตัวอ่อนค่าจากระดับ 92.89/91 เยน/ดอลลาร์ ขณะที่ค่าเงินยูโรอยู่ที่ระดับ 1.3360/3363 ดอลลาร์/ยูโร ปรับตัวแข็งค่าจากระดับ 1.3305/3310 ดอลลาร์/ยูโร
นักบริหารเงิน คาดว่า วันพรุ่งนี้เงินบาทจะเคลื่อนไหวในกรอบระหว่าง 32.25-32.40 บาท/ดอลลาร์